Berlin (dpa/SN). Byrnjež wulka wjetšina ludźi w Němskej antisemitizm jako problem wobhladowała, su antižidowske předsudki po najnowšim přepytowanju dale jara rozšěrjene. To płaći za muslimow bóle hač za druhe skupiny wobydlerstwa, kaž woprašowanje instituta Allensbach w nadawku American Jewish Committee (AJC) wunjese. Při předstajenju wuslědkow wčera w Berlinje zasadźowaše so społnomócnjeny zwjazkoweho knježerstwa za bój přećiwo antisemitizmej Felix Klein za naprawy přećiwo hidy Židam napřećo předewšěm w mošejach. Tež přiwisnicy AfD zwuraznjeja wosebje často antižidowske předsudki.
Za studiju je so AJC w decembru a januaru 1 025 němskorěčnych ludźi nad 18 lětami a 561 němskorěčnych muslimow nad 18 lětami woprašeć dało. Po tym ma šěsć wot dźesać woprašanych antisemitizm w Němskej za daloko rozšěrjeny fenomen. Nimale dwě třećinje stej sej wěstej, zo je problem minjene dźesać lět přiběrał. Mjez woprašanymi muslimami ma 53 procentow problem za dale a wjetši.
Berlin (dpa/SN). Wot junija hač do awgusta planowana měsačna jězdźenka za dźewjeć eurow za busy a železnicy budźe po měnjenju sejma němskich wokrjesow w prěnim rjedźe na dobro ludźi we wulkich městach. Jako naprawa, kotraž ma něhdyšich a nowych wužiwarjow zjawneho bliskowobchada zdobyć, je zniženje tarifow we wjesnych kónčinach lědma kmane, rjekny prezident Reinhard Sager wčera w Berlinje. Akcija je časowje wobmjezowana a njewjedźe k rozšěrjenju poskitka. Lěpje by było, planowane miliardy za wutwar syće čarow a za krótše wotstawki mjez jězbami nałožować.
Wurjadna jězdźenka ma wot 1. junija po wšej Němskej jězby w blisko- a regionalnym wobchadźe zmóžnić – za dźewjeć eurow, a tak wo wjele tuńšo hač z normalnym měsačnym tiketom. To ma dźěl paketa amploweje koalicije k podpěrje ludźi drohich płaćiznow energije dla być. Runočasnje chcedźa ludźi po tutym puću pohnuć, zaso wjace z busami a železnicu jězdźić. Zwjazk poskitk financuje a přewostaja zwjazkowym krajam 2,5 miliardow eurow za wupadnjene dochody w zjawnym bliskowobchadźe.
Wotpinjeneje miliny dla byštej so sotře w Indiskej bjezmała na wopačneho muža wudałoj. Žonje běštej na zhromadnej hosćinje samsnu njewjesćinsku drastu woblečenej. Jako nadobo milina wupadny, přewjedźeštej žonje wšelake kwasne wobrjady z wopačnym mužom. Hakle, jako so swěcy zaso zaswěćichu, swójby misnjenje widźachu. Duchowni na to kwasne wobrjady wospjetowachu – tónkróć w prawej zestawje.
Dospołnje nahi a k tomu hišće pjany šofer wosoboweho awta je w Dobrjoługu-Góstkowje (Doberlug-Kirchhain) na juhu Braniborskeje zasadźenje policije zawinował. Policistam wón napadny, dokelž jědźeše přespěšnje po seklojtej čarje a na signale zastojnikow njereagowaše. Hakle z pomocu hozdźikoweje deski móžachu jeho zadźeržeć. Drasty namakachu w kófrowej rumnosć. Test wunjese 1,62 promilow.
Berlin (dpa/SN). Zwjazkowy kancler Olaf Scholz (SPD) a runje znowa wuzwoleny francoski prezident Emmanuel Macron žadataj sej zhromadne konkretne kročele do směra na přiměr w Ukrainje. „Štož chcemy docpěć, je přiměr, tak spěšnje kaž móžno“, rjekny Macron w Berlinje. „Jenož tak móža so jednanja mjez Ukrainu a Ruskej zakónčić, zo bychmy měr a cofnjenje ruskich jednotkow docpěli. To je naš zaměr.“ Ukrainje pak njesměli žadyn diktat nanuzować.
Mjeza bórze překročena
Genf (dpa/SN). Globalna přerězna temperatura lěta móhła hižo hač do 2026 prěni króć mjezu 1,5 stopnjow přirunujo z niwowom časa do industrializacije překročić. Tole je swětowa wjedrowa organizacija WMO dźensa w Genfje zdźěliła. To wšak njerěka, zo je mjeza potom dołhodobnje překročena, dokelž móže so wona tež zaso znižić. Powšitkownje pak wočakuja dale přiběrace temperatury w přichodnych lětach. Kraje běchu so w klimowym zrěčenju 2015 w Parisu zawjazali, mjezu 1,5 stopnjow dodźeržeć.
Wjace politiskich deliktow
Wien (SN/JaW). „Ethniske mjeńšiny w Europje su zanjechana skupina a njeje polěpšenje połoženja zwěsćić.“ To rjekny prezident Federalistiskeje unije europskich narodnych mjeńšin FUEN Loránt Vincze na njedawnym regionalnym forumje Zjednoćenych narodow za mjeńšinowe naležnosće we Wienje.
Prašenju, hač je so za mjeńšiny w Europje w minjenych 30 lětach něšto polěpšiło, je so wón wědomje wěnował. Před 30 lětami wšak bu „Stejišćo UN wo prawach wosobow, kiž narodnym abo etniskim, nabožnym a rěčnym mjeńšim přisłušeja“ schwalene. A nic jenož tónle wažny dokument bu w 1990tych lětach wobzamknjeny. Vincze skedźbni na Europsku rěčnu chartu a ramikowe dojednanje wo narodnych mjeńšinach Europskeje rady. „Mjeńšiny trjebaja připóznaće, přiměrjeny prawniski ramik a jeho nałožowanje. Někotre staty pak maja město toho jenož nadknjejstwo a asimilaciju w poskitku“, wón šwikaše.
szl_Latn szl_Latn szl_Latn szl_Latn pol_Latn pol_Latn ces_Latn ces_Latn pol_Latn epo_Latn hrv_Latn szl_Latn